"Mislukte, worstelende" teregstelling | Maroela Media
Dennis McGuire is tereggestel vir die moord en verkragting van Joy Stewart
Dennis McGuire (53) is Donderdag tereggestel vir die moord en verkragting van Joy Stewart, 'n swanger, pasgetroude vrou in 1989.
McGuire se prokureur, Allen Bohnert het die teregstelling as 'n "mislukte, worstelende eksperiment" beskryf. "Die mense van Ohio behoort ontsteld te wees oor dit wat vandag in hul naam gedoen is," het Bohnert gesê. 'n Prokureur vir McGuire se familie het aangedui hulle is van plan om die staat te dagvaar oor die gebeure.
McGuire het glo ook harde snorkgeluide gemaak en nagenoeg 25 minute het verloop vandat die dodelike middels toegedien is totdat hy om 10:53 dood verklaar is.
JoEllen Smith, woordvoerder vir gevangenisse in Ohio, wou nie kommentaar lewer oor hoe die teregstelling verloop het nie, maar het gesê 'n ondersoek sal, soos gewoonlik, gedoen word.
Gevangenisbeamptes het binneaarse dosisse van twee dwelms, naamlik die kalmeermiddel midasolam en die pynstiller hydromorphone toegedien. Dié middels word gebruik sedert voorraad van 'n vorige middel, pentobarbital, opgedroog het nadat die vervaardiger dit nie meer vir teregstellings wou beskikbaar maak nie. Pentobarbital word gewoonlik gebruik om katte en honde uit te sit.
Ohio het in 1999 weer met teregstellings begin en het nog vyf teregstellings wat vir 2014 geskeduleer is. Die volgende teregstelling is op 19 Februarie.
Wat glo veral ongewoon was van Donderdag se teregstelling, is dat vyf minute verloop het vandat die middels toegedien is voordat McGuire gesnork en 10 minute lank onreëlmatig asem gehaal het en ook na sy asem gesnak het. Gewoonlik vind die beweging aan die begin plaas en word dan gevolg deur bewegingloosheid van die veroordeelde.
McGuire se dogter, Amber, was saam met ander familielede 'n ooggetuie van die teregstelling.
Thomas Madden, adjunk prokureur-generaal, het gesê alhoewel die Amerikaanse grondwet nie 'n wrede en ongewone straf toelaat nie, is geen persoon geregtig op 'n pynlose teregstelling nie.
McGuire het glo 'n paar keer gepraat terwyl hy op die draagbaar vasgemaak is. Hy het die leier van die teregstellingspan glo herhaaldelik bedank. Hy het Stewart se familielede, wat ook die teregstelling bygewoon het, bedank vir die mooi boodskap wat hulle in 'n brief vir hom gestuur het. "Ek gaan hemel toe. Ek sal julle daar sien wanneer julle ook kom," het McGuire aan die Stewart-familie gesê.
Stewart se moord was 10 maande lank onopgelos totdat McGuire, nadat hy in verband met 'n onverwante aanranding in hegtenis geneem is, aan ondersoekbeamptes gesê het hy het inligting oor die moord. Sy pogings om sy swaer te impliseer het vinnig ontrafel en hy is van die moord beskuldig.
DNS-bewyse het 'n dekade later McGuire se skuld bevestig.
"Ons het hom vergewe, maar dit beteken nie hy moet nie betaal vir sy dade nie," het Stewart se familie in 'n verklaring ná die teregstelling gesê.
Nou hoe lank het die vrou wie hy vermoor het ge-"suffer"? Geen simpatie. Well done Ohio!
Het die prokureur enigsins probeer om homself in die verkragte en vermoorde Joy Stewart se plek te stel, het die gebeure nie dalk nog langer geduur as hierdie monster se gesnak na sy asem en gesnorkery nie – jammer, ek het geen simpatie met hom nie.
Wel ek het geen simpatie met hom nie. Hoe moes Joy nie "gesuffer" het toe hy haar verkrag en vermoor het nie…….
Alles gebeur met 'n doel. Dit wat met hom gebeur het noem 'n mens karma! Dit wat jy uitdeel is dit wat jy sal ontvang!
Ek ook geen simpatie nie. Het sy slagoffer dan nie ook gely nie? Hy het 'n pasgetroude swanger vrou vermoor. Dis wreed en onmenslik. Nie sy terregstelling nie.